b'\n_START_ARTICLE_\nNem\xc5\xa1ko cesarstvo\n_START_SECTION_\nZgodovina\n_START_PARAGRAPH_\nLeta 1879 je Nem\xc5\xa1ko cesarstvo sklenila zvezo z Avstro-Ogrsko in Nemci so za\xc4\x8deli vlagati v gospodarstvo jugovzhodne Evrope. Leta 1884 je Bismarck predsedoval konferenci evropskih kolonialnih sil v Berlinu, kjer naj bi dolo\xc4\x8dili meje med afri\xc5\xa1kimi ozemlji. Istega leta je Karl Peters ustanovil Dru\xc5\xbebo za nem\xc5\xa1ko kolonizacijo in Bismarck je za Nem\xc4\x8dijo zahteval tri obmo\xc4\x8dja v Afriki: Nem\xc5\xa1ko Jugozahodno Afriko na meji s Kapsko kolonijo, Kamerun in Togo, kjer je imelo Zdru\xc5\xbeeno kraljestvo dolgo monopol nad trgovino, ter Nem\xc5\xa1ko Vzhodno Afriko, katere priklju\xc4\x8ditev Nem\xc4\x8diji bi ogrozila britanske interese v Zanzibarju. Nem\xc4\x8dija je zahtevala tudi severni del Nove Gvineje in Bismarckov arhipelag v Tihem oceanu. Ko je na oblast pri\xc5\xa1el Viljem II. (1888), je Nem\xc4\x8dija pridobila \xc5\xa1e ve\xc4\x8d novih kolonij, posebej na Daljnem vhodu. Leta 1898 je vzela v zakup kitajsko provinco \xc5\xa0antung, od \xc5\xa0panije pa je kupila Karolinsko in Mariansko oto\xc4\x8dje. Leta 1899 so si Nem\xc5\xa1ko cesarstvo in ZDA razdelile oto\xc4\x8dje Samoo. Nem\xc4\x8dija se je skoraj zapletla v spor z Veliko Britanijo, a sta ga dr\xc5\xbeavi leta 1900, potem ko je Velika Britanija pomagala du\xc5\xa1iti boksarsko vstajo, prepre\xc4\x8dili s sporazumom. Istega leta je nem\xc5\xa1ki kancler postal von B\xc3\xbclow (1900-1909). Nem\xc5\xa1ka industrija je tako napredovala, da se je dr\xc5\xbeava razvila v najve\xc4\x8djo evropsko industrijsko silo in iskanje novih trgov je neizogibno vodilo v napete odnose z drugimi kolonialnimi velesilami. Ko je von Tirpitz okrepil nem\xc5\xa1ko ladjevje, je postalo ogro\xc5\xbeeno ladjevje Velike Britanije, tekmovanje s Francijo v Afriki pa je lata 1905 povzro\xc4\x8dilo maro\xc5\xa1ko krizo. Temu je sledila druga maro\xc5\xa1ka kriza (1911) kjer so se dr\xc5\xbeave nevarno pribli\xc5\xbeale mednarodnemu spopadu. Sarajevski atentat je cesarstvo presenetil. Po razpravi je bilo sklenjeno, da je potrebno zvezo z Avstro-Ogrsko iz leta 1879 spo\xc5\xa1tovati, \xc4\x8deprav bi to pomenilo vojno  z Rusijo in Francijo. Med prvo svetovno vojno so zavezniki zavzeli ve\xc4\x8dino nem\xc5\xa1kih prekomorskih ozemelj in po versajskem miru je Nem\xc4\x8dija izgubila ves \xc4\x8dezmorski imperij, ki je postal mandatno ozemlje. V imenu Dru\xc5\xa1tva narodov so ga upravljale dr\xc5\xbeave zmagovalke. Ob koncu vojne je cesar abdiciral in ustanovljena je bila weimarska republika.'